b'\n_START_ARTICLE_\nLis Laviola\n_START_PARAGRAPH_\nLis Laviola (Viola Hillervo Sabina Jadwiga Gahmberg o.s. Lis-Rudnicka; 4. joulukuuta 1945 Helsinki) on suomalainen n\xc3\xa4yttelij\xc3\xa4. Teatteriuran ohella h\xc3\xa4n on lukenut useita \xc3\xa4\xc3\xa4nikirjoja.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nLis Laviola syntyi tulkki George Lis-Rudnickin ja Hillervo Lis-Rudnickan (o.s. Vartiainen) perheeseen. H\xc3\xa4n valmistui ylioppilaaksi vuonna 1965 ja suoritti kieliopintoja Helsingin yliopistossa 1965\xe2\x80\x931967. N\xc3\xa4yttelij\xc3\xa4ksi h\xc3\xa4n valmistui Tampereen yliopiston n\xc3\xa4yttelij\xc3\xa4kurssilta vuonna 1969, jonka j\xc3\xa4lkeen h\xc3\xa4n oli kiinnitettyn\xc3\xa4 Mikkelin teatteriin 1969\xe2\x80\x931975 ja Vaasan kaupunginteatteriin 1975\xe2\x80\x932011._NEWLINE_Lis Laviolan n\xc3\xa4ytt\xc3\xa4m\xc3\xb6taiteellisia tulkintoja ovat olleet muun muassa Emmi S\xc3\xa4rkel\xc3\xa4 (n\xc3\xa4ytelm\xc3\xa4ss\xc3\xa4 S\xc3\xa4rkel\xc3\xa4 itte), Jelena (Vanja-eno) ja Jonna (Rahalla saa). 25-vuotistaiteilijajuhlassaan h\xc3\xa4n tulkitsi Do\xc3\xb1a Elviran osan klassikkon\xc3\xa4ytelm\xc3\xa4ss\xc3\xa4 Don Juan. Lis\xc3\xa4ksi h\xc3\xa4n on n\xc3\xa4ytellyt muun muassa klassikossa T\xc3\xa4\xc3\xa4ll\xc3\xa4 Pohjant\xc3\xa4hden alla. Lis Laviola on tunnettu my\xc3\xb6s monologeistaan ja runoilloistaan. Vuonna 1982 h\xc3\xa4nell\xc3\xa4 oli sivuosa Mikko Niskasen elokuvassa Ajol\xc3\xa4ht\xc3\xb6. Lis Laviolan ty\xc3\xb6skentelykieliin lukeutuu muun muassa ven\xc3\xa4j\xc3\xa4._NEWLINE_Lis Laviola on lukenut \xc3\xa4\xc3\xa4nikirjoiksi muun muassa Kaari Utrion ja Pirjo Tuomisen historiallisia romaaneja sek\xc3\xa4 Raija Orasen teoksia. H\xc3\xa4nen \xc3\xa4\xc3\xa4nikirjatuotantoonsa kuuluu my\xc3\xb6s Maria Jotunin novelleja ja Laila Hirvisaaren romaaneja, kuten Kannas-sarja.'